Εύκολη baked Alaska με έτοιμο παγωτό
Επιλέγουμε όποιες γεύσεις παγωτό θέλουμε και ετοιμάζουμε αυτή την εντυπωσιακή παγωμένη «μπόμπα» Baked Alaska, με παγωτό, σαβαγιάρ, μαρέγκα και σμέουρα.
1 πακέτο μπισκότα σαβαγιάρ, 700 γρ. παγωτό φυστίκι ή άλλο της αρεσκείας μας, 700 γρ. παγωτό βανίλια ή άλλο της αρεσκείας μας , 10 σμέουρα, φρέσκα ή κατεψυγμένα (προαιρετικά), λίγο φρέσκο γάλα για να βρέξουμε τα σαβαγιάρ, 5 ασπράδια αυγών (150 γρ.), 300 γρ. ζάχαρη
Για τη μπόμπα Baked Alaska αφήνουμε τα παγωτά εκτός κατάψυξης μέχρι να μαλακώσουν. Σε μια βαθιά και μεγάλη φόρμα (π.χ. μια φόρμα για σαρλότ ή ένα μεγάλο μπολ) στρώνουμε το παγωτό φυστίκι, το οποίο θα πρέπει να φτάσει λίγο πιο κάτω από το 1/3 της φόρμας (ίσως περισσέψει παγωτό). Βουτάμε μερικά σαβαγιάρ στο γάλα για μερικά δευτερόλεπτα και τα στρώνουμε πάνω από το παγωτό, το ένα δίπλα στο άλλο. Από πάνω απλώνουμε το παγωτό βανίλια και βυθίζουμε μέσα του τα σμέουρα (αν τα βάλουμε). Βάζουμε άλλη μία στρώση σαβαγιάρ, βουτηγμένα επίσης σε γάλα.Σκεπάζουμε με αλουμινόχαρτο και τοποθετούμε το γλυκό στην κατάψυξη για αρκετές ώρες ώστε να παγώσει (τουλάχιστον 8 ώρες). Όταν πρόκειται να σερβίρουμε, το βγάζουμε και το ξεφορμάρουμε, βυθίζοντας τη φόρμα σε ζεστό νερό για μερικά δευτερόλεπτα και αναποδογυρίζοντάς τη σε μια πιατέλα. Το βάζουμε πάλι στην κατάψυξη, μέχρι να παγώσει ξανά η περιφέρειά του. Στο διάστημα αυτό ετοιμάζουμε την ελβετική μαρέγκα.Σε ένα μεταλλικό μπολ βάζουμε τα ασπράδια μαζί με τη ζάχαρη και τοποθετούμε σε μπεν μαρί, δηλαδή στερεώνουμε το μπολ πάνω σε μια κατσαρόλα, στην οποία βράζει λίγο νερό (το νερό δεν θα πρέπει να ακουμπάει στο μπολ). Χτυπάμε με ένα σύρμα έως ότου ασπρίσει το μείγμα και η θερμοκρασία φτάσει στους 60°C (δοκιμάζουμε με το δάχτυλό μας για να δούμε ότι το μείγμα είναι καυτό). Το αδειάζουμε στον κάδο του μίξερ και το χτυπάμε για 15 λεπτά έως ότου η μαρέγκα σφίξει και γίνει αφράτη και γυαλιστερή. Βγάζουμε το γλυκό από την κατάψυξη και το καλύπτουμε με τη μαρέγκα, με μια σπάτουλα ή με κορνέ. Έπειτα, καψαλίζουμε τη μαρέγκα εδώ κι εκεί με ένα φλόγιστρο, ώστε να πάρει χρώμα. Αν δεν έχουμε, παραλείπουμε αυτό το στάδιο. Αν θέλουμε, μπορούμε να ραντίσουμε τη μαρέγκα με λίγο ρούμι ή βότκα ή ουίσκι και να την ανάψουμε με ένα σπίρτο, την ώρα που θα τη σερβίρουμε στο τραπέζι.
Γαλακτοκομικά,Σμέουρα,Τούρτες